钦定古今图书集成/明伦汇编/官常典/第389卷 > 胡俨
## 钦定古今图书集成/明伦汇编/官常典/第389卷 > 胡俨

按《明外史》本传：“俨字若思，南昌人。少知名，其学天文、
地理、律历、医卜无不究。自言受文章之法于乡先生
熊钊，钊得之虞集。举洪武二十年乡试，授华亭县教
谕。丁母忧，服除，改长垣，乞便地就养，复改馀干，因著
为令。建文元年，以荐授桐城知县。凿桐陂水，引渠溉
田，为民利。邑有虎伤人，俨斋沐告神，虎遁去。桐城人”
祀之朱邑祠。四年，副都御史练安荐于朝，曰：“俨学足
以达天人，智足以资帷幄，必拔用之，臣言不妄。”比召
至，燕师已渡江。成祖即位，曰：“俨知天文，其令钦天监
试。”既试，奏俨实通象纬气候之学。又以解缙荐，授翰
林检讨。与缙及黄淮、胡广、杨士奇、杨荣、金幼孜俱直
文渊阁，迁侍读。二年迁左春坊左谕德兼侍读。丁父
忧，寻起复。俨在阁，承帝顾问，应对从容，不欲以才先
人。然为人少戅，虽亦能委曲，终不敢仰取容悦。同列
因言“俨学行宜为师表”，乃解机务。拜国子监祭酒。时
用法严峻，国子生或托事告归，辄坐戍边。俨至，辄论
罢之。俨在国学，凡朝廷著作及修《高皇帝实录》《永乐
大典》，皆为总裁官。七年，帝幸北京，以给事胡濙署监
事，召俨赴行在。八年，帝北征，乃命以祭酒兼侍读掌
翰林院事，辅皇太孙留守北京。十九年改北京国子
监祭酒。当是时，海内混一垂五十年，民物滋殖，嘉祥
备至。帝方内兴礼乐，外攘要荒，公卿大夫、文学之士，
“奋其所长，润色鸿业，彬彬并起。俨馆阁宿儒，为时冠
冕，以”身率教，动有师法。居国学者二十馀年。洪熙改
元，以疾乞休。帝赐敕奖劳，进太子宾客，仍兼祭酒，致
仕，免子孙杂泛徭役。宣宗即位，进礼部侍郎。召至京
师，欲留用之，辞归。先后家食亦二十年。正统八年卒，
年八十三。